जमशेदपुर : मिथिला सांस्कृतिक परिषद द्वारा मैथिली कैलेंडरक विमोचन बीतल रवि केँ गोलमुरी स्थित विद्यापति परिसरमे कयल गेल। विधायक रघुवर दास, टाटा स्टीलक उपाध्यक्ष विमलेंद्र झा आ केंद्रीय उत्पाद आयुक्तक जयंत कुमार झा संयुक्त रूपे कैलेंडरक विमोचन केलथि। एहि बेर कैलेंडर केँ 6 पेजक बनाओल गेल अछि। एहि पर मिथिलाक विभूति महाकवि विद्यापति, परमहंस लक्ष्मीनाथ गोस्वामी, यादव शिरोमणि डाक, कवीश्वर चंदा झा, बैद्यनाथ मिश्र यात्री आ ब्रजकिशोर वर्मा मणिपद्मक चित्र संलग्ण अछि। कैलेंडरमे पंचांग सेहो अछि। नीलांबर चौधरी द्वारा जय-जय भैरवि गीत आ पंडित सुधानंद झा द्वारा स्वास्तिवाचन सऽ कार्यक्रमक शुभारंभ भेल छल। स्वागत भाषण लक्ष्मण झा, अध्यक्षीय उद्बोधन जीवछ झा आ धन्यवाद ज्ञापन शिशिर झा केलथि। एहि अवसर पर पीएन झा, डा. विजय कुमार मिश्र, डा. अशोक अविचल, ललन चौधरी, मनमोहन मिश्र, रंजीत झाक संगे बहुतो लोक उपस्थित छलैथ। 